Na temelju članka 95. Zakona o komunalnom gospodarstvu (»Narodne novine«, broj 68/18, 110/18 i 32/20) i članka 28. Statuta Općine Ernestinovo (Službeni glasnik broj 1/13, 4/13, 3/18, 4/18, 4/19 – pročišćeni tekst, 4/20), Općinsko vijeće Općine Ernestinovo, na ­­­30. sjednici održanoj 12. svibnja 2020. godine, donijelo je

#### ODLUKU

**o oslobođenju od plaćanja komunalne naknade**

**uslijed nastupa posebnih okolnosti**

**Članak 1.**

Ovom Odlukom uređuje se postupak oslobođenja plaćanja komunalne naknade za poslovni prostor i građevinsko zemljište koje služi obavljanju poslovne djelatnosti, uslijed nastupa posebnih okolnosti koje se nije moglo predvidjeti i na koje se nije moglo utjecati, a koje ugrožavaju život i zdravlje građana, imovinu veće vrijednosti, narušavaju gospodarsku aktivnost i uzrokuju znatnu gospodarsku štetu, čije nastupanje je utvrđeno u uvjetima proglašene epidemije bolesti COVID-19 odlukom ministra nadležnog za graditeljstvo sukladno Zakonu o komunalnom gospodarstvu.

**Članak 2.**

Poduzetnici; tvrtke i obrti koji su obustavili rad temeljem Odluke o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja od 19. ožujka 2020. godine, bit će oslobođeni plaćanja komunalne naknade za razdoblje od 1. 4. 2020. godine do 30. 6. 2020. godine.

**Članak 3.**

Poduzetnici; tvrtke i obrti, koji su nastavili s radom i imaju iskazani pad prihoda više od 30% na mjesečnoj razini u odnosu na referentno razdoblje iz 2019. godine oslobađaju se plaćanja obveze komunalne naknade u iznosu 50% utvrđene komunalne naknade za poslovni prostor i građevinsko zemljište koje služi obavljanju poslovne djelatnosti uz ispunjenje slijedećih uvjeta:

- da u razdoblju za koje traže oslobađanje plaćanja komunalne naknade nije došlo do prekida radnog odnosa radnika odnosno nisu otpustili radnike niti smanjili broj radnika na bilo koji način,

- da nemaju nepodmirenih dugovanja prema Općini Ernestinovo.

**Članak 4.**

Navedeno oslobođenje ne odnosi se na tvrtke u vlasništvu ili pretežitom vlasništvu države i jedinica lokalne i područne (regionalne) samouprave.

**Članak 5.**

Zahtjev za djelomično ili potpuno oslobođenje od plaćanja komunalne naknade iz članka 2. i 3. obveznik plaćanja podnosi Jedinstvenom upravnom odjelu u roku od 30 dana od objave ove Odluke na propisanom obrascu koji će biti objavljen na web stranici Općine Ernestinovo.

**Članak 6.**

Oslobođenje se ne odnosi na naknadu za uređenje voda koja je prihod Hrvatskih voda, a naplaćuje se putem uplatnica komunalne naknade.

**Članak 7.**

Zahtjev obveznika koji su kršili Odluke stožera civilne zaštite odbacit će se kao neosnovan.

**Članak 8.**

Predstavničko tijelo jedinice lokalne samouprave može odlukom odrediti da se dio naplaćenih sredstava komunalne naknade koristi i za druge namjene različite od namjena propisanih člankom 91. Zakon o komunalnom gospodarstvu.

**Članak 9.**

Ova Odluka stupa na snagu prvog dana od dana objave u »Službenom glasniku«.

KLASA: 363-03/20-03/1

URBROJ: 2158/04-01-20-1

Ernestinovo 12. svibnja 2020.

Predsjednik

Općinskog vijeća

Krunoslav Dragičević, v.r.